Færsluflokkur: Bílar og akstur - gylforce.blog.is
Bílar og akstur | 22.7.2019 | 08:59 (breytt kl. 09:00) | Slóð | Facebook | Athugasemdir (1)
Með Gylforce-inn í grennd
gleður hal & sprund.
Þokkaleg var mín þrennd
þessa góðu stund.
Dr. Gylforce var á vappi við Ægisíðu þeirra Reykvíkinga í enn einu blíðviðrinu, hvar hann endaði í þremur yndislegum vögnum með þremur indælum leiðum. Nema hvað.
Ellefan með bros á brá
bætir mína glóru.
Huggulegur ilmur frá
hennar pústum stóru.
Gylforce-inn ætlaði að mjaka sér með leið 11 frá Ægisíðunni að Mjódd en eins & opt áður breytti hann um kúrs á miðri leið. En ekki hvað???
Dr. Gylforce sté út við Hlemmtorgið & spígsporaði þar drykklanga stund í blíðunni. Doksi kallinn skáskaut sér svo inn í fjarkann að Hamraborg þeirra Kópvæginga.
Tímaáætlanir vagnanna voru til fyrirmyndar enda ekki margir vagnverjar á ferð að þessu sinni aukinheldur sem opt reynist rólegt yfirbragð yfir þessum gulu vinum okkar á sunnudögum. Hvað um það.
Til þess að komast í Stútulautarselið hóaði dr. Gylforce í leið 28 & gekk greiðlega úr Voginum fagra yfir í gettóið á mettíma.
Vagnaunaðurinn ríður ekki við einteyming - maður lifandi!
Bílar og akstur | 21.7.2019 | 21:27 (breytt kl. 22:19) | Slóð | Facebook | Athugasemdir (0)
Fullur af víni var hann
vitlaust þetta geim.
Laganna verðir - löggan
lullaði með hann heim.
Víndrukkinn vagnverji
Dr. Gylforce, sem hvorki er haldinn þröngsýni né þurrafúa, þaut á vit vagna um leið & færi gafst í mildu og fallegu veðri hér í höfuðborginni. En ekki hvað???
Dr.-inn sá ekki betur en að flestir vagnverjarnir væru allsgáðir - góðu heilli - en doksi kallinn nældi sér í ljúfar langdvalir með leiðum 12 & 18 að þessu sinni. Nema hvað.
Dr. Gylforce komst enn & aptur i kynni við rafvagna á leið 18. Hann nýtti sér heiðgulu körfuna & setti þar allar vörur sínar (sem voru nú ekki ýkja margar!). Hvað um það.
Dr.-inn þrýsti sér í þrásetu góða á leið 12 frá Ártúni að Hlemmtorgi.
Það gladdi hans gamla hró að sjá hve vel vagninn var nýttur en hin tólfta leið er orðin sú næst fjölmennasta í hinu lostfagra leiðakerfi okkar.
Bílar og akstur | 17.7.2019 | 17:02 (breytt kl. 17:06) | Slóð | Facebook | Athugasemdir (0)
Rafvagnar á randi
rétt náðum í þá.
Veit að þeirra vandi
viðbótin´að fá.
Hinn ungi & aldni vagnverji héldu í unaðsrúnt frá selinu góða að Mjódd okkar Breiðhyltinga í gær. Nema hvað.
Vitaskuld fengu feðgarnir rafvagn, hvar hann skilaði þeim á hárréttum tíma á kórréttan stað. En ekki hvað???
Fleiri rafvagnar litu dagsins ljós í Mjóddinni. Enn bólar þó ekkert á hleðslustöðvum fyrir þá og meðan svo er geta þessir umhverfisvænu vinir okkar úr Austri ekki verið í fullri notkun. Illu heilli.
Að vissu leyti skilur maður stöðu byggðasamlagsins varðandi hleðslu á rafvögnunum. Hvar á hún að vera? Í fyrstu hlýtur Hlemmur að vera hentugur staður en erfitt gæti verið að réttlæta kostnaðinn við að koma upp hleðslustöð þar þvi flutningur vagnanna þaðan stendur fyrir dyrum á allra næstu árum.
Í Mjóddinni stoppa leiðirnar stutt við svo erfitt gæti verið að hafa hleðslustöðina þar.
Þá eru til svokallaðar þakhleðslustöðvar sem ná að hlaða vagninn í allt að 80% á undraskömmum tíma. Slíkar stöðvar útheimta þó mikið rafmagn og eru eflaust dýrar í uppsetningu.
Hvað sem því líður er heldur slappt að rafvagnarnir nái ekki að vera í notkun frá morgni til miðnættis en skipta þarf þeim út á miðjum degi og hlaða þá uppi á Hesthálsi.
Bílar og akstur | 17.7.2019 | 10:41 (breytt kl. 10:45) | Slóð | Facebook | Athugasemdir (0)
Fátt er um fína drætti
fyrir veturinn.
Byggðasamlagið mætti
bæta afköstin.
Byggðasamlagið Strætó hefir kynnt vetraráætlunina á heimasíðu sinni. Við lauslega skoðun er aðeins um eina breytingu að ræða, hvar leið 8 er sett á laggirnar og leið 5 stytt á móti. Á það bara við um virka daga.
Vetraráætlun 2019-2020
Að vissu leyti eru það vonbrigði að ekki sé að finna fleiri breytingar á hinu lostfagra leiðakerfi. Það þarf að vera lifandi eins & sagt er & taka eðlilegum breytingum.
Dr. Gylforce saknar enn að ekki skulu ráðist í breytingar í Firðinum. Leiða má líkur að því að kjörnir fulltrúar þar hnjóti um kostnaðaraukann sem fylgir en nýtt leiðakerfi fyrir Gaflara er nánast tilbúið á teikniborðinu hjá Strætó.
Þar kemur til kasta starfsmanna Strætós að sannfæra bæjarfulltrúana í Firðinum um ágæti þessara breytinga og "selja" þeim hugmyndina; einfaldara leiðakerfi, betri þjónusta og tengingar, bæjarbúum til heilla.
Bílar og akstur | 16.7.2019 | 12:02 (breytt kl. 19:29) | Slóð | Facebook | Athugasemdir (0)
Reitt til reiði ...
Ritstýra Fréttablaðsins reit á dögunum beittan leiðara hvar hún taldi Íslendinga vera hálf bílóða þjóð; hvergi má takmarka umferð einkabílsins án þess að bíleigendur rísi upp á apturlappirnar & tali um aðför.
Ritstýran hefir því líklega reitt nokkra þeirra til reiði því urmul athugasemda má sjá í hinu svokallaða kommentakerfi fyrir neðan leiðarann. Hvað um það.
Bíleigendur ávallt angraðir
aðför bílsins er þreytt.
Við bílaæði nú bendlaðir
bíllinn er númer eitt!
Ritstjóri reitir til reiði
Víða í evrópskum borgum er bílumferð takmörkuð í miðbæjum, jafnvel bönnuð. Á Íslandi sýnist sitt hverjum um slíkar ráðstafanir.
Hvað sem því líður finnst dr. Gylforce fátt betra en að taka vini vora - vagnana - í miðbæinn; graðka í sig gómsætum mat, gæla við þann görótta í skemmtilegum félagsskap & hafa öngvar áhyggjur af bifreiðum, bílastæðum & þeirri vá að þurfa að halda sér edrú!
Bílar og akstur | 13.7.2019 | 16:57 (breytt kl. 17:06) | Slóð | Facebook | Athugasemdir (0)
Tafir & tálmanir ...
Núna út um borg & bý
bikað - mikið streð.
Tafir vagna æ & sí
ergja doktors geð.
Hinn fráleitt mélkisulegi & ávallt munúðlegi dr. Gylforce hélt í mikinn & margslunginn rúnt meðal vina sinna, vagnanna, hvar hann lagði í glaum & gleðskap í borg óttans. Maður lifandi!
Dr. Gylforce vafraði vallprúður & veglegur inn í rafvagn einn eptir unaðsstund í miðbæ Reykjavíkur í yndislegum félagsskap. Sá umhverfisvæni var á leið 3 & á heimleið með hinn bísperrta Breiðhylting.
Illu heilli tafðist rafvagnsunaðurinn vegna mikilla malbikunarframkvæmda út um borg & bý. Vagnstjórinn varð t.d. að aka um Barónsstíg & beygja inn Eiríksgötu sem er alltof þröng fyrir fallegan 12 metra vagn. Dr.-inn var mjög taugaóstyrkur meðan á þessu stóð & hapði stöðugar áhyggjur af 75 milljón króna rafvagninum. Hvað um það.
Aukinheldur hefir verið mikið um lokanir í Skógarselinu, hvar dr. Gylforce á nú til að hoppa inn & út í unaðslega vagna.
Sumsé, tafir & tálmanir um gervalla borg eins & vera ber um hásumar & um að gera að fylgjast vel með tilkynningum frá byggðasamlaginu - en ekki hvað???
Bílar og akstur | 11.7.2019 | 11:26 (breytt kl. 11:46) | Slóð | Facebook | Athugasemdir (0)
Bílar og akstur | 3.7.2019 | 00:05 (breytt kl. 00:15) | Slóð | Facebook | Athugasemdir (0)
Leið 8 á laggirnar ...???
Sé í glundroða glitta
Gylforce alveg brjál.
Strætóleið fimm að stytta
stórfurðulegt mál!
Heldur heyrast einkennilegar fréttir úr ranni sérfræðinga um hið lostfagra leiðakerfi Strætós bs., hvar uppi er nú hugmyndir um að stytta leið 5, & koma leið 8 á laggirnar. Lesa má um slíkt í fundargerð byggðasamlagsins. Maður lifandi!
Á annatíma á fimman í erfiðleikum hvar hún lendir í umferðarteppu frá Nauthól að Umferðarmiðstöðinni, BSÍ. Fer leiðin úr skorðum við þetta & er það vilji sérfræðinga byggðasamlagsins að láta leið 5 enda á virkum dögum við BSÍ & setja á laggirnar leið 8. Sú færi á milli Nauthóls og Umferðarstöðvarinnar.
Í sjálfu sér verður þessi nýja stubbaleið góðra gjalda verð. Dr. Gylforce hnýtur hinsvegar um forgangsröðunina - en ekki hvað???
Dr.-inn hepði nær haldið að sérfræðingar Strætós í hinu lostfagra leiðakerfi væru á haus & afar uppteknir í pælingum & tillögum um hvernig vögnum skuli háttað innanbæjar í Firðinum; við Hálsahverfið sem er hálf utanveltu; tengingu milli Seltjarnarness & Granda; leiðakerfinu í Grafarholti hvar aðeins ein leið er núna & jafnvel í Grafarvoginum er hefir skrýtna leið 31 sem fer ekki framhjá Spönginni.
Fleiri hverfi mætti ugglaust nefna aukinheldur sem hafa verður í huga fyrirhugaða Borgarlínu þegar leiðakerfinu er breytt & aðlaga það að henni. Nema hvað.
Svo er það leiðanúmerið, leið 8. Dr. Gylforce viðurkennir að hann skilur ekkert í hugsuninni á bakvið leiðanúmerin hjá Strætó bs.
Það er líklega tilefni í annað blogg - maður lifandi!!!
Bílar og akstur | 2.7.2019 | 11:06 (breytt kl. 11:17) | Slóð | Facebook | Athugasemdir (0)
Næsta stopp er ...
Til Washington ég vafra senn
og vagna kíki á.
Heimsækja þar mæta menn
en mest hanga á krá.
Dr. Gylforce hyggst halda áfram að kynna sér vagna um víða veröld, hvar hann ber næst niður fæti í höfuðborg Kanans. Nema hvað.
Fróðlegt verður að fylgjast með vögnum & verjum í Washington DC en í síðustu ferð dr. Gylforce í febrúar var þar ekki feitan gölt að flá hvað almenningssamgöngur varðar. Maður lifandi!
Bílar og akstur | 1.7.2019 | 16:58 (breytt kl. 19:42) | Slóð | Facebook | Athugasemdir (0)